钦定古今图书集成/理学汇编/文学典/第058卷 > 温廷筠
## 钦定古今图书集成/理学汇编/文学典/第058卷 > 温廷筠

按《唐书温大雅传》：“彦博裔孙廷筠，少敏悟，工为辞章，
与李商隐皆有名，号温李。然薄于行，无检幅，又多作
侧辞艳曲，与贵胄裴诚、令狐滈等蒲饮狎昵，数举进
士，不中第。思神速，多为人作文。大中末，试有司，廉视
尤谨，廷筠不乐，上书千馀言，然私占授者已八人，执
政鄙其为，授方山尉。徐商镇襄阳，署巡官，不得志，去”
归江东。令狐绹方镇淮南，廷筠怨居中时不为助力，
过府不肯谒，丐钱扬子院。夜醉，为逻卒击折其齿，诉
于绹。绹为劾吏，吏具道其污行，绹两置之。事闻京师，
廷筠遍见公卿，言为吏诬染。俄而徐商执政，颇右之，
欲白用。会商罢，杨收疾之，遂废卒。本名岐，字飞卿，
弟廷皓，咸通中署徐州观察使崔彦曾幕府。庞勋反，
以刃胁廷皓，使为表求节度使。廷皓绐曰：“表闻天子，
当为公信宿思之。”勋喜，归与妻子决，明日复见，勋索
表，倨答曰：“我岂以笔砚事汝邪？其速杀我！”勋熟视笑
曰：“儒生有胆邪？吾动众百万，无一人操檄乎？”囚之，更
使周重草表。彦曾遇害，廷皓亦死。诏赠兵部郎中按《旧唐书文苑传》：庭筠子“宪，以进士擢第。”

按：《全唐诗话》：庭筠才思艳丽，工于小赋。每入试，押官
韵作赋，凡八义手而八韵成，时号“温八义。”多为邻铺
假手，日救数人，而士行玷缺，缙绅薄之。李义山谓曰：
“近得一联句云：‘远比赵公，三十六年宰辅’，未得偶句。”
温曰：“何不云‘近同郭令，二十四考中书’。”宣宗尝赋诗，
上句有“金步摇”，未能对，遣求进士对之，庭筠乃以玉
绦脱续也。宣宗赏焉。又药名有“白头翁”，温以“苍耳子”
为对，他皆类此。宣皇爱唱《菩萨蛮》词，丞相令狐绹假
其修撰，密进之，戒令勿泄而遽言于人，由是疏之。温
亦有言云：“中书堂内坐将军，讥相国无学也。”宣皇好
微行，遇于逆旅，温不识龙颜，傲然而诘之曰：“公非长
史、司马之流？”帝曰：“非也。”又曰：“得非六参簿尉之类？”帝
曰：“非也。”谪为方城尉。其制词曰：“孔门以德行为先，文
章为末耳。既德行无取，文章何以称焉？徒负不羁之
才，罕有适时之用。”竟流落而死。杜悰自西川除淮海，
庭筠诣韦曲杜氏林亭，留诗云：“卓氏垆前金线柳，隋
家堤畔锦帆风。贪为两地行霖雨，不见池莲照水红。”
邠公闻之，遗绢千匹。曾于江淮为亲表辱之，由是改
名。

按《北梦琐言》：庭筠每岁举场，多为举人假手。沈询侍
郎知举，别施铺席授庭筠，不与诸公邻比。翼日，帘前
谓庭筠曰：“向来策名者，皆是文赋托于学士。某今岁
场中，并无假托。”学士勉旃，因遣之。由是不得如意。
按《摭言》：温庭筠烛下未尝起草，笼袖凭几，每赋一咏
一吟而已。场中号“温八吟。”